‘સૂરમા' ફિલ્મ કરવાના કારણ વિશે તે કહે છે કે, ‘‘સૂરમા' જેવી ફિલ્મની કહાણીનું પૂરેપૂરું ફોકસ મેઇન કૅરૅક્ટર પર છે. આમ છતાં મેં એટલા માટે આ ફિલ્મ પસંદ કરી કે, મને લાગ્યું કે, આ ફિલ્મ ચોક્કસ જ સફળ થશે. એના પછી મેં જોયું કે, મારું કૅરૅક્ટર કેટલું મજબૂત છે અને મને કેટલો સ્ક્રીન સ્પેસ મળશે કે જેનાથી ઓડિયન્સ ફિલ્મ જોયા પછી પણ મને યાદ રાખી શકશે. હું આના જ આધારે કોઈ ફિલ્મ માટે હા કે ના પાડું છું. મારા માટે એ મહત્વનું નથી કે, મને વધારે સ્ક્રીન ટાઇમ મળે કે, મારો ટાઇટલ રોલ હોય. કોઈ પણ ફિલ્મની પસંદગી કરતી વખતે સ્ટોરી સાંભળ્યા બાદ હું પોતાની જાતને સવાલ કરું છું કે, શું ફિલ્મ પૂરી થયા પછી ઓડિયન્સના દિલોદિમાગમાં સ્થાન મેળવી શકીશ કે નહીં. જો જવાબ હા હોય તો એ ફિલ્મમાં કામ કરું છું. હું ઇચ્છું છું કે, ઓડિયન્સ ફિલ્મ જોયા પછી લાંબા સમય સુધી મને યાદ રાખે. પોતાના કૅરૅક્ટર વિશે તાપસી કહે છે કે, ‘‘સૂરમા' ફિલ્મમાં મેં જેમનું કૅરૅક્ટર પ્લે કર્યું છે એમને મળવાની તક મળી નથી. મેં ડિરેક્ટર તરફથી મને મળેલી સ્ક્રિપ્ટના આધારે તૈયારી કરી હતી. મારું કૅરૅક્ટર કોઈ ખાસ વ્યક્તિ વિશેષને રજૂ કરતું નથી. એટલા માટે એને પોતાની રીતે પ્લે કરવાનું ફ્રીડમ હતું.